### NN 132/2025 (24.10.2025.), Pravilnik o naknadi za uporabu objekata sigurnosti plovidbe

MINISTARSTVO MORA, PROMETA I INFRASTRUKTURE

1944

Na temelju članka 52. stavka 10. Pomorskog zakonika (»Narodne novine«, br. 181/04., 76/07., 146/08., 61/11., 56/13., 26/15. i 17/19.), ministar mora, prometa i infrastrukture donosi

PRAVILNIK

O NAKNADI ZA UPORABU OBJEKATA SIGURNOSTI PLOVIDBE

Opće odredbe

Članak 1.

(1) Ovim Pravilnikom propisuje se visina, osnovica za obračun naknade za uporabu objekata sigurnosti plovidbe (u daljnjem tekstu: naknada) te izvanredne okolnosti odnosno okolnosti koje nisu redovita plovidba, a pod kojima se naknada ne plaća, kao i način plaćanja naknade.

(2) Naknadu naplaćuje trgovačko društvo Plovput d.o.o. (u daljnjem tekstu: Plovput) za obavljanje usluga postavljanja i održavanja objekata sigurnosti plovidbe.

(3) Pod objektima sigurnosti plovidbe iz stavka 2. ovoga članka podrazumijevaju se objekti sigurnosti plovidbe kako su definirani člankom 5. Pomorskog zakonika.

Definicije

Članak 2.

Izrazi upotrijebljeni u ovome Pravilniku, ako pojedinim odredbama nije drugačije određeno, imaju sljedeća značenja:

1. brod za prijevoz kontejnera označava teretni brod koji sav svoj teret prevozi u kontejnerima

2. brod za prijevoz rasutih tereta označava brod namijenjen za prijevoz suhog rasutog tereta

3. domaći plovni objekt označava plovni objekt koji ima hrvatsku državnu pripadnost

4. Ministarstvo označava ministarstvo nadležno za pomorstvo

5. ostali neimenovani brodovi označava brodove koji nisu taksativno navedeni u Tarifi iz Priloga I. ovoga Pravilnika koji čini njegov sastavni dio (u daljnjem tekstu: Tarifa)

6. putnički brod za kružna putovanja označava putnički brod čija namjena nije prijevoz osoba od jedne do druge luke odredišta, nego je namijenjen za uživanje u putovanju i sadržajima na brodu (luksuznom ugođaju, avanturama, obrazovanju, kulturi, zabavi, športskim aktivnostima, wellnessu ili rekreaciji) te je opremljen za višednevni boravak putnika i pruža usluge prehrane, pića i napitaka i usluge smještaja

7. ro – ro putnički brod označava putnički brod opremljen tako da omogućava cestovnim i željezničkim vozilima da se ukrcaju na brod ili iskrcaju s njega vlastitim pogonom, povlačenjem ili potiskivanjem

8. ro – ro teretni brod označava teretni brod opremljen tako da omogućava cestovnim i željezničkim vozilima da se ukrcaju na brod ili iskrcaju s njega vlastitim pogonom, povlačenjem ili potiskivanjem

9. strani plovni objekt označava plovni objekt koji ima stranu državnu pripadnost

10. tanker označava brod namijenjen za prijevoz tekućih tereta ili plinova u razlivenom stanju u tankovima.

Obveznici plaćanja

Članak 3.

(1) Obveznici plaćanja naknade su vlasnici ili brodari plovnih objekata od dana kada plovni objekti uplove u luku ili doplove na sidrište u unutarnjim morskim vodama ili teritorijalnom moru Republike Hrvatske.

(2) Smatra se da domaći plovni objekt plovi i boravi u unutarnjim morskim vodama ili teritorijalnom moru Republike Hrvatske od dana upisa u hrvatski upisnik brodova do dana brisanja iz hrvatskog upisnika brodova.

(3) Iznimno od odredbe stavka 2. ovoga članka, plovni objekti hrvatske državne pripadnosti registrirani za neograničenu plovidbu koji plove izvan unutarnjih morskih voda i teritorijalnog mora Republike Hrvatske, nisu obveznici plaćanja naknade do dana uplova u luku ili doplova na sidrište u unutarnjim morskim vodama ili teritorijalnom moru Republike Hrvatske.

Osnovica za obračun naknade

Članak 4.

(1) Osnovica za obračun naknade je bruto tonaža (BT) plovnog objekta u skladu s odredbama Međunarodne konvencije o baždarenju brodova, 1969 (»Narodne novine – Međunarodni ugovori« broj 1/92) kako je naznačena u brodskoj svjedodžbi odnosno drugoj odgovarajućoj ispravi plovnog objekta i vremensko razdoblje boravka plovnog objekta u unutarnjim morskim vodama i teritorijalnom moru Republike Hrvatske od 30 dana (mjesečna naknada) odnosno 12 mjeseci (godišnja naknada).

(2) Ukoliko brodska svjedodžba, odnosno druga odgovarajuća isprava iz stavka 1. ovoga članka nije dostupna, kao osnovica za obračun naknade mjerodavna je bruto tonaža kako je naznačena u Hrvatskom integriranom pomorskom informacijskom sustavu (u daljnjem tekstu: CIMIS) odnosno upisniku brodova za domaće plovne objekte.

(3) Iznimno od odredbe stavka 1. ovoga članka, ukoliko plovni objekt u brodskoj svjedodžbi odnosno drugoj odgovarajućoj ispravi nema izraženu bruto tonažu, za plovne objekte bez vlastitoga pogona kao osnovica za obračun naknade uzima se ukupna nosivost (DWT), za ratne brodove deplasman, a za tegljače svaki indicirani kilovat (kW).

(4) Iznimno od odredbe stavka 1. ovoga članka brodu kojem nije utvrđena ili se ne utvrđuje bruto tonaža (BT) sukladno Međunarodnoj konvenciji o baždarenju brodova, 1969 ili u skladu s pravilima za baždarenje pomorskih brodova, kao osnovica za obračun naknade uzima se bruto registarska tonaža (BRT).

Visina naknade

Članak 5.

(1) Visina naknade obračunava se prema Tarifi.

(2) Visinu naknade obračunava Plovput na način da osnovicu za obračun plovnog objekta pomnoži s pripadajućim koeficijentom naknade prikazanim u Tarifi za taj plovni objekt.

(3) Koeficijent naknade utvrđuje se za 30 dana i za 12 mjeseci.

Način obračuna i naplate naknade

Članak 6.

(1) Plovni objekt plaća mjesečnu ili godišnju naknadu prema svom odabiru, osim ako odredbama ovoga Pravilnika nije drugačije određeno.

(2) Mjesečna naknada plaća se za nedjeljivo razdoblje od 30 dana od dana kada plovni objekt uplovi u luku ili doplovi na sidrište unutarnjih morskih voda ili teritorijalnog mora Republike Hrvatske.

(3) Godišnja naknada plaća se za nedjeljivo razdoblje od 12 mjeseci od dana kada plovni objekt uplovi u luku ili doplovi na sidrište unutarnjih morskih voda ili teritorijalnog mora Republike Hrvatske.

(4) Mjesečnu naknadu iz stavka 2. ovoga članka vlasnik, brodar, agent ili druga osoba koja zastupa vlasnika odnosno brodara dužan je platiti u roku od 15 dana od dana ispostavljanja računa.

(5) Godišnju naknadu iz stavka 3. ovoga članka vlasnik, brodar, agent ili druga osoba koja zastupa vlasnika odnosno brodara dužan je platiti u roku od 30 dana od dana ispostavljanja računa.

(6) Naknada se ne umanjuje, a plaćena naknada ne vraća osobama iz stavka 4. i 5. ovoga članka ako je plovni objekt brisan iz upisnika brodova, ukraden, uništen, odnosno privremeno ili stalno izvan uporabe ili je promijenio vlasnika prije isteka razdoblja za koje je plaćena naknada.

(7) Svake dvije godine provest će se usklađenje naknade sa prosječnom stopom inflacije u Republici Hrvatskoj temeljenoj na službenim podacima Državnog zavoda za statistiku.

(8) Naknada se obračunava i naplaćuje u eurima.

Valjanost i osnova za izdavanje računa

Članak 7.

(1) Račun za naknadu je valjan ako glasi na bilo kojeg od upisanih vlasnika plovnog objekta prema podacima iz odgovarajućeg upisnika plovnih objekata ili CIMIS-a na početku razdoblja na koje se odnosi račun ili na brodara, agenta ili drugu osobu koja zastupa vlasnika odnosno brodara.

(2) Račun će se također smatrati valjanim ako su mu naslov i adresa istovjetni s podacima iz upisnika plovnih objekata ili CIMIS-a u doba ispostavljanja računa.

(3) Plovput račune iz stavka 1. i 2. ovoga članka izdaje prema dnevnom uvidu iz CIMIS-a, vlastitim saznanjima i izvadcima iz upis­nika brodova Ministarstva.

Izuzetci od plaćanja naknade

Članak 8.

(1) Iznimno od odredbi članka 3. ovoga Pravilnika, naknadu ne plaćaju brodovi koji se koriste pravom neškodljivog prolaska teritorijalnim morem bez uplovljenja u luke i na sidrišta u Republici Hrvatskoj, kao i javni brodovi i ratni brodovi te drugi plovni objekti u izvanrednim okolnostima odnosno okolnostima koje nisu redovita plovidba.

(2) Plovni objekti u izvanrednim okolnostima odnosno okolnostima koje nisu redovita plovidba iz stavka 1. ovoga članka jesu plovni objekti koji uplove u luku ili doplove na sidrište u unutarnjim morskim vodama ili teritorijalnom moru Republike Hrvatske:

a. radi više sile ili nevolje na moru

b. radi ukrcaja ili iskrcaja oboljelih članova posade ili putnika

c. radi iskrcaja brodolomaca ili osoba umrlih na brodu

d. radi traganja i spašavanja ljudskih života na moru po nalogu Nacionalne središnjice za usklađivanje traganja i spašavanja na moru ili lučke kapetanije

e. radi sprječavanja onečišćenja ili otklanjanja posljedica onečišćenja mora prema odobrenju ili nalogu Ministarstva, Nacionalne središnjice za usklađivanje traganja i spašavanja na moru, lučke kapetanije ili Stožera za provedu intervencija kod iznenadnih onečišćenja mora u skladu s posebnim propisom

f. po naredbi Ministarstva, lučke kapetanije, policije, carine ili Obalne straže Republike Hrvatske

g. radi ukrcaja ili iskrcaja peljara ili službenih osoba lučke kapetanije, policije, carine i Obalne straže Republike Hrvatske

h. radi iskrcaja tereta s oštećenoga plovnog objekta pod uvjetom da se taj teret nakon popravka ponovno ukrca na isti plovni objekt

i. radi uzimanja odnosno stavljanja u tegalj plovnog objekta ili sličnih izvanrednih aktivnosti iz razloga sigurnosti plovidbe

j. novosagrađeni plovni objekt bez porivnog stroja do njegovog stavljanja u rad.

(3) Izvanredne okolnosti odnosno okolnosti koje nisu redovita plovidba iz stavka 2. ovoga članka plovni objekt mora dokazati odgovarajućom ispravom koju je dužan priložiti zahtjevu za oslobođenje od plaćanja naknade za uporabu objekata sigurnosti plovidbe.

(4) Strani ratni brod kada vrši dopremu ili otpremu tereta, opreme ili osoba ili obavlja popravak u brodogradilištu plaća naknadu sukladno odgovarajućem tarifnom broju vrste plovnog objekta koji je utvrđen Tarifom.

(5) Plovni objekti koji uplovljavaju u luke u unutarnjim morskim vodama i teritorijalnom moru Republike Hrvatske u međunarodnoj plovidbi radi raspreme ili remonta plaćaju jednokratno naknadu sukladno odgovarajućem tarifnom broju koji je utvrđen Tarifom.

(6) U slučaju raspreme iz stavka 5. ovoga članka plovni objekt status raspreme i njeno trajanje dužan je dokazati rješenjem o raspremi, a prvim danom plovidbe ili istekom raspreme ponovno im nastaje obveza plaćanja naknade sukladno odgovarajućem tarifnom broju koji je utvrđen Tarifom.

(7) U slučaju remonta iz stavka 5. ovoga članka plovnom objektu prvim danom plovidbe ili istekom remonta ponovno nastaje obveza plaćanja naknade sukladno odgovarajućem tarifnom broju koji je utvrđen Tarifom.

Prijelazne i završne odredbe

Članak 9.

Danom stupanja na snagu ovoga Pravilnika prestaje važiti Pravilnik o naknadi za uporabu objekata sigurnosti plovidbe (»Narodne novine«, broj 138/2015 i 54/2017).

Članak 10.

Ovaj Pravilnik objavit će se u »Narodnim novinama«, a stupa na snagu 1. siječnja 2026. godine.

Klasa: 011-02/25-02/27

Urbroj: 530-04-2-25-4

Zagreb, 20. listopada 2025.

Ministar
 Oleg Butković, v. r.

PRILOG I.

TARIFA

|  |  |  |  |  |
| --- | --- | --- | --- | --- |
| Tarifni broj | Plovni objekti prema  kategoriji, vrsti, veličini i namjeni | Osnovica obračuna (BT, DWT ili kW) | Koeficijent naknade za 30 dana – EUR (bez PDV-a) | Koeficijent naknade za 12 mjeseci – EUR (bez PDV-a) |
| 1. | Teretni brod | BT | 0,5088 | 1,696 |
| 2. | Brod za prijevoz rasutih tereta |  |  |  |
| 2.1. | ≤ 30.000 BT | BT | 0,45792 | 1,5264 |
| 2.2. | 30.001 – 50.000 BT | BT | 0,4028 | 1,378 |
| 2.3. | > 50.000 BT | BT | 0,2968 | 0,8904 |
| 3. | Tanker | BT | 0,579768 | 1,940448 |
| 4. | RO-RO teretni brod | BT | 0,2 | 0,664 |
| 5. | Brod za prijevoz kontejnera |  |  |  |
| 5.1. | ≤ 40.000 BT | BT | 0,2332 | 1,06 |
| 5.2. | 40.001 BT – 65.000 BT | BT | 0,10388 | 0,34238 |
| 5.3. | 65.001 – 100.000 BT | BT | 0,0742 | 0,2862 |
| 5.4. | >100.000 BT | BT | 0,053 | 0,1908 |
| 6. | Putnički brod i RO – RO putnički brod | BT | 0,2014 | 0,6784 |
| 7. | Putnički brod za kružna putovanja |  |  |  |
| 7.1. | ≤ 20.000 BT | BT | 0,25 | 0,875 |
| 7.2. | 20.001 – 50.000 BT | BT | 0,20125 | 0,6875 |
| 7.3. | 50.001 – 80.000 BT | BT | 0,1725 | 0,575 |
| 7.4. | > 80.000 BT | BT | 0,17125 | 0,5 |
| 8. | Brod za opsrkbu | BT | 0,5088 | 1,696 |
| 9. | Tegljač odnosno potiskivač | BT/kW | 0,1325 | 0,4399 |
| 10. | Ribarski brod | BT | 0,2014 | 0,6784 |
| 11. | Tehnički plovni objekt | BT | 0,2014 | 0,6784 |
| 12. | Ostali neimenovani brodovi | BT | 0,5088 | 1,696 |